  Анжелика Тихонова корреспондент Удмуртиысь удмурт пичи нылъёсты но пиосты «Пичи Чеберайёс но Батыръёс - 2020» элькун вожвылъяськонэ пыриськиськы ӧтё. Туэ со онлайн амалэн ортчоз. Со сярысь ужрадэз радъясьёслэн «ВКонтакте» мерлыко вотэсысь огиназ ивортӥзы. Конкурсэ котькуд нылпи садлэсь удмурт кылын вераськись яке сое дышетӥсь 5-7 аресъем нылашъёсты но пияшъёсты возьмало (азьвыл аръёсы пыриськемъёсты уз басьтэ). Куриськонъёсты 8-тӥ шуркынмонозь вожвылъяськонлэн «Вконтакте» мерлыко вотэсысь  кутозы. Пиналъёс асэнызы тодматозы, кырӟаны яке кылбур лыдӟыны, удмурт сямен вераськыны быгатэмзэс, удмурт арбериос сярысь тодон-валанзэс возьматозы Вожвылъяськонлы йылпумъянъёсъя, жюрилэн ёзчиосыз «Пичи Чеберай» но «Удмурт Батыр» нимъёсты басьтӥсьёсты шараялозы. Со сяна, нылъёсты «Мусокай», «Визьнодӥ», «Визьпог», «Дыдыкай» номинациосын пусъёзы. Нош пиосты - «Визьнодӥ», «Шӧртчи», «Визьлюк», «Усточи» номинациосын. Удмурт кылэз дышетонын бадӟым вормонъёс басьтэм пиналэз «Покчи кылчи» нимын пусъёзы. Конкурс бере радъясьёс ужрад сярысь пичияк фильм дасялозы. Вожвылъяськонлэн куронъёсыныз пыр-погес  тодматскыны луэ.  Пусъём, «Пичи Чеберайёс но Батыръёс» вожвылъяськон Удмуртиын арлы быдэ радъяське. Сое удмурт кыллэсь элькунмылэн огез кун кылэз луэмзэ юнматон, улосвылмылэсь йӧскалык аспӧртэмлыксэ утён, нылпи садъёсысь визьнодасьёслэсь удмурт кыллы дышетыны мылкыдзэс ӝутон, удмурт кылын семьяын вераськонэз вӧлмытон понна ортчыто. Тодэ вайытом, егит удмурт кырӟасьёсты финн-угор кырӟасьёслэн вожвылъяськоназы пыриськыны ӧтё.   Тегъёс: Лулчеберет Ижкар нылпиос Удмуртия вожвылъяськон удмурткыл дӥськут  